3 van Steinhoff in Duitsland aangekla | Netwerk24
Le Clos betower deur tienersterre
'Ek is verheug vir hulle, maar natuurlik teleurgesteld in my eie vertoning.'
04 Maart 2021 13:34
Drie voormalige bestuurders van 'n filiaal van Steinhoff in Duitsland sowel as 'n vierde persoon is van 'n handelsmisdaad aangekla wat sowat R41 miljard beloop, het die kantoor van die staatsaanklaer van Oldenburg Donderdag bevestig.
Geen name is gegee nie, en dit is dus nie op die oomblik seker of Markus Jooste, voormalige uitvoerende hoof van Steinhoff, een van die mense is nie.
Voorheen is berig dat hy glo wel ondersoek is.
Dis namiddag betroubaar bevestig dat Markus Jooste wel aangekla is. Lees die opvolgberig hier: Markus Jooste wel 1 van 4 in Duitse strafsaak. Dit sluit besonderhede van die ander drie mense en hul verbintenis met Steinhoff in, asook meer besonderhede oor die beweerde bedrog en die verwagte verloop van die Duitse hofproses vorentoe.
Sy regsverteenwoordiger in Duitsland het dié week aan 'n Duitse tydskrif gesê Jooste weet van die klagte.
Die sentrale kantoor oor witboordjiemisdaad van die staatsaanklaer van Oldenburg, wat in die staat Neder-Sakse in Duitsland is, het Donderdag in 'n verklaring gesê vier mense wat betrokke was by beweerde misdrywe met Steinhoff se boeke, gaan aangekla word.
Die klagstaat toon dit hou verband met beweerde vals transaksies wat sy balansstaat met meer as €2,3 miljard (R41 miljard in vandag se wisselkoers) oordryf het.
LEES OOK: Steinhoff-direkteurs in Duitsland vervolg - berig
Die betrokke Steinhoff-filiaal waar die beweerde misdrywe plaasgevind het, is in die stad Westerstede in dieselfde staat geleë.
Dit is in dié stad waar Bruno Steinhoff in die 1960's Steinhoff begin het.
Indien die persone skuldig bevind word, kan tronkstraf aan hulle opgelê word of hulle kan beboet word.
Die aanklag spruit uit 'n ondersoek wat in 2015 net voor Steinhoff se notering op die Frankfurtse beurs plaasgevind het, toe 'n klopjag op die kantoor in Westerstede asook wonings van bestuurslede uitgevoer is.
Die staatsaanklaer sê die beskuldigdes het elk moontlik verskeie oortredinge begaan ingevolge die Duitse handelswet. Die beweerde oortredinge is van Julie 2011 tot Januarie 2015 begaan.
Dit handel oor beweerde vals transaksies wat boekwinste meegebring het wat na die balansstaat van die maatskappy gevloei het.
Die persoon wat nie vir die Steinhoff-filiaal gewerk het nie, het gehelp om die transaksies te bewerkstellig.